Catalina
        
         (fly)
Store norske leksikon,Samfunn,Forsvar og sikkerhet,Våpen og militært materiell,Militærfly,Andre militære flytyper
Catalina er et amerikansk tomotors, propelldrevet flybåt/amfibiefly, blant annet brukt for militær maritim patruljetjeneste og redningsoppdrag. Det var i utstrakt bruk under andre verdenskrig, også av norske styrker. Catalina var et av de sjøflyene det ble produsert mest av i verden.
Historie Catalina fløy første gang 21. mars 1935, og flytypen ble produsert i en rekke versjoner i et samlet antall av omkring 3280. Av disse var 1428 amfibiefly, introdusert med varianten PBY-5A. Omkring 730 ble produsert i Canada på lisens, disse fikk navnet Canso. Catalina ble under andre verdenskrig brukt av USA, Storbritannia, Australia, Canada og Sovjetunionen.Flyet kunne normalt være i luften i 22 timer, med ekstra bensintanker opp til 30 timer, og hadde en rekkevidde over 4000 kilometer. Disse egenskapene gav flytypen en viktig rolle i blant annet kampen mot tyske ubåter i Atlanterhavet, hvor det viste seg effektivt i bruk for oppklaring og eskorte av konvoier.Luftforsvaret hadde tre Catalina IVA/IVB 1945–46, 12 Catalina IV B i tidsrommet 1945–1954 og seks av typen PBY-5A Catalina i tidsrommet 1954–1961, samtlige ved 333 skvadronen. Flyene ble blant annet benyttet i post- og ambulansetjeneste mellom Svalbard og Norge. Et sivilt amfibiefly utstyrt for skogbrannslukking var i bruk i Norge over et lengre tidsrom. Spesifikasjoner Varianten PBY-5A var utstyrt med to Pratt & Whitney R-1830 Twin Wasp fjortensylindrede stjernemotorer, hver med en ytelse på 1200 hestekrefter. Flyet var utrustet med to til tre 7,62-millimeter og to 12,7-millimeter mitraljøser. Det hadde fire festemaster under vingene, hver med kapasitet for opptil 454 kilogram av blant annet bomber, torpedoer og dypvannsbomber. Vingespenn: 31,70 meter Lengde: 19,47 meter Maksimal startvekt: 16 067 kg Toppfart: 282 km/t Rekkevidde: 4072 kilometer Les mer i Store norske leksikon Albatross Sunderland Litteratur Haga, Arnfinn. (1983). Vi fløy Catalina. J. W. Cappelens Forlag Hartmann, Harald. (1998). Catalina mot ubåt : flukt fra Norge, Little Norway, krigsinnsats. Wings forlag